title: Αξιολόγηση επιδόσεων και στρατηγικής με βάση τον πίνακα ισορροπημένης στοχοθεσίας (BSC). Η περίπτωση Οργανισμού Έρευνας και Ανάπτυξης
Creators: name: Παντελακη Δεσποινα
Publisher: name: Technical University of Crete
Year: 2016

description: H μέτρηση της επίδοσης είναι πολύ σημαντική - και βασική - λειτουργία της διοίκησης κάθε οργανισμού. Η επίδοση της διοίκησης απασχολεί τελευταία όλο και περισσότερο τους οργανισμούς, οι οποίοι  αντιλαμβάνονται ότι η αξιολόγηση τους δεν προκύπτει μόνο από τις μετρήσεις των χρηματοοικονομικών δεικτών. Οι οργανισμοί που δραστηριοποιούνται σε ένα διαρκώς μεταβαλλόμενο ανταγωνιστικό περιβάλλον έχουν την ανάγκη να αποσαφηνίσουν το όραμα και την αποστολή τους καθώς και να συνδέσουν με αυτά τις επιδόσεις στους στρατηγικούς στόχους που έχουν θέσει.

Ο πίνακας Ισορροπημένης Στοχοθεσίας αναπτύχθηκε από τους Kaplan και Norton το 1996 και παρέχει στη διοίκηση των οργανισμών τα εργαλεία εκείνα ώστε να κατανοήσουν  και να επικοινωνήσουν, τόσο στο εσωτερικό όσο και στο εξωτερικό περιβάλλον, το όραμα της αποστολής τους. Επίσης ενισχύει την ευθυγράμμιση των στρατηγικών στόχων με τις δράσεις που πρέπει να αναληφθούν. Αρχικά απευθύνθηκε σε ιδιωτικές επιχειρήσεις, στη συνέχεια όμως δοκιμάστηκε και εφαρμόζεται και σε δημόσιους οργανισμούς.
Ο πίνακας Ισορροπημένης Στοχοθεσίας  (BSC) διατηρεί τους γνωστούς παραδοσιακούς χρηματοοικονομικούς δείκτες ενώ συνθέτει και συμπληρώνει   νέα μεγέθη που περιγράφουν τους στρατηγικούς στόχους για την επίτευξη του οράματος και της αποστολής του οργανισμού. Τα μεγέθη αυτά αφορούν σε δείκτες μέσα από το πρίσμα τριών διαστάσεων, επιπλέον των χρηματοοικονομικών. Τη διάσταση των Πελατών, των Εσωτερικών Διαδικασιών και τη διάσταση της Εκπαίδευσης  και της Ανάπτυξης. 
Η εφαρμογή του BSC στο δημόσιο τομέα απαιτεί ηγεσία με όραμα και μπορεί να ωθήσει τους δημόσιους φορείς να αποκτήσουν ανταγωνιστικά πλεονεκτήματα. Να αναπτύξουν πέρα από τις υπάρχουσες διαδικασίες, του στόχου της λειτουργικής αρτιότητας, μια στρατηγική που θα τονίσει ποιες διαδικασίες και δραστηριότητες είναι σημαντικό να αναπτυχθούν για την επίτευξη στρατηγικών - μακροπρόθεσμων στόχων. 
Οι δημόσιοι φορείς για να επιτύχουν τους στρατηγικούς στόχους  της αποστολής τους, που συνήθως αφορούν στην παροχή ποιοτικών υπηρεσιών αξίας, με το μικρότερο κόστος εντός των πλαισίων των εγκεκριμένων προϋπολογισμών, καλούνται  να καθορίσουν επιμέρους στόχους σχετικά με τις εσωτερικές διαδικασίες, την εκπαίδευση και την ανάπτυξη των υπαλλήλων με την εγγύηση και τον περιορισμό των διαθέσιμων χρηματοοικονομικών πόρων.
Ο Ειδικός Λογαριασμός  Κονδυλίων Έρευνας  (ΕΛΚΕ) του Πολυτεχνείου Κρήτης (ΠΚ), είναι μια οργανική μονάδα  που ανήκει στο Πολυτεχνείο Κρήτης. Ιδρύθηκε  με την Κοινή Υπουργική Απόφαση  679/22.8.96 του Υπουργείου Οικονομικών και του Υπουργείου Παιδείας και έχει αυτοτελή διαχείριση, ανεξάρτητη από τη διαχείριση του ΑΕΙ στο οποίο ανήκει. Η αποστολή του είναι η αξιοποίηση των κονδυλίων επιστημονικής έρευνας, εκπαίδευσης, κατάρτισης, τεχνολογικής ανάπτυξης και παροχής σχετικών υπηρεσιών με σκοπό το όφελος  του ΠΚ. Η μετάφραση της αποστολής του ΕΛΚΕ σε ένα σύνολο στρατηγικών στόχων υπό το πρίσμα των τεσσάρων διαστάσεων του συστήματος BSC θα μπορούσε να αποτελέσει μια ενδιαφέρουσα προσέγγιση ανάπτυξης και εφαρμογής συστήματος αξιολόγησης της στρατηγικής του ΕΛΚΕ.
H μελέτη του θέματος ξεκινά  με τη βιβλιογραφική ανασκόπηση για εφαρμογές BSC σε ερευνητικούς και αναπτυξιακούς φορείς και συνεχίζει με την προσπάθεια  ανάπτυξης ενός BSC στον ΕΛΚΕ του ΠΚ και παρουσιάζει την πιλοτική του εφαρμογή και την αξιολόγηση των επιδόσεων του για ένα έτος.